EL Επίσημη Εφημερίδα της Ευρωπαϊκής Ένωσης C 95/27

Δημοσίευση αίτησης τροποποίησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2018/C 95/14)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1)

ΑΙΤΗΣΗ ΓΙΑ ΕΓΚΡΙΣΗ ΤΡΟΠΟΠΟΙΗΣΗΣ ΤΩΝ ΠΡΟΔΙΑΓΡΑΦΩΝ ΠΡΟΪΟΝΤΟΣ ΠΡΟΣΤΑΤΕΥΟΜΕΝΗΣ ΟΝΟΜΑΣΙΑΣ ΠΡΟΕΛΕΥΣΗΣ/ΠΡΟΣΤΑΤΕΥΟΜΕΝΗΣ ΓΕΩΓΡΑΦΙΚΗΣ ΕΝΔΕΙΞΗΣ Η ΟΠΟΙΑ ΔΕΝ ΕΙΝΑΙ ΗΣΣΟΝΟΣ ΣΗΜΑΣΙΑΣ

Αίτηση για έγκριση τροποποίησης σύμφωνα με το άρθρο 53 παράγραφος 2 πρώτο εδάφιο του κανονισμού (ΕΕ) αριθ. 1151/2012

«BRIOCHE VENDEENNE»

Αριθ. ΕΕ: PGI-FR-02294 – 24.2.2017

ΠΟΠ ( ) ΠΓΕ ( X )

1. Αιτούσα ομάδα και έννομο συμφέρον

Vendée Qualité Maison de l’Agriculture 21, boulevard Réaumur 85013 La Roche sur Yon Cedex FRANCE Τηλ. +33 251368251 Φαξ +33 251368454 Email: contact@vendeequalite.fr

Σύνθεση

Η ένωση αυτή συγκεντρώνει όλους τους φορείς του κλάδου «Brioche vendéenne» ΠΓΕ (αρτοποιούς, διανομείς, κατασκευαστές και βιοτεχνίες με γραμμή παραγωγής, βιομηχανίες, μύλους και εγκαταστάσεις θραύσης αυγών). Νομιμοποιείται συνεπώς να αιτηθεί τροποποιήσεων των προδιαγραφών

2. Κράτος μέλος ή τρίτη χώρα

Γαλλία

3. Κεφάλαιο των προδιαγραφών προϊόντος που αφορά/-ούν η/οι τροποποίηση/-σεις

— ☐ Ονομασία του προϊόντος — ☒ Περιγραφή του προϊόντος — ☐ Γεωγραφική περιοχή — ☒ Απόδειξη της καταγωγής — ☒ Μέθοδος παραγωγής — ☒ Δεσμός — ☒ Επισήμανση — ☒ Άλλα: επικαιροποίηση των στοιχείων επικοινωνίας, γεωγραφική περιοχή, δομή ελέγχου, εθνικές απαιτήσεις, παραρτήματα

4. Τύπος τροποποίησης/-εων

— ☒ Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ η οποία δεν μπορεί να θεωρηθεί ήσσονος σημασίας σύμφωνα με το άρθρο 53 παράγραφος 2 τρίτο εδάφιο του κανονισμού (ΕΕ) αριθ. 1151/2012. — ☐ Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ για την οποία δεν έχει δημοσιευθεί ενιαίο έγγραφο (ή ισοδύναμο έγγραφο) και η οποία δεν μπορεί να θεωρηθεί ήσσονος σημασίας σύμφωνα με το άρθρο 53 παράγραφος 2 τρίτο εδάφιο του κανονισμού (ΕΕ) αριθ. 1151/2012.

5. Τροποποίηση/-εις

5.1. Κεφάλαιο «Περιγραφή του προϊόντος»

Το κεφάλαιο αυτό υπόκειται σε συντακτικές τροποποιήσεις με ουσιαστικό σκοπό την κατάργηση των επαναλήψεων.

Επιπλέον, η παράγραφος:

«για τη γεύση του: με γεύση που συνάδει με τη μυρωδιά του, δηλαδή με ένα κυρίαρχο άρωμα που προέρχεται από τη χρήση αποστάγματος ή αποστάγματος και αρώματος (άνθους πορτοκαλιάς ή βανίλιας), σε συνδυασμό με μια δευτερεύουσα γεύση βουτύρου»

αντικαθίσταται από την παράγραφο:

«για τη γεύση του, η οποία κυριαρχείται από άρωμα προερχόμενο από τη χρήση αποστάγματος, και κάποιες φορές άλλου αρώματος (άνθους πορτοκαλιάς και/ή βανίλιας), σε συνδυασμό με δευτερεύουσα γεύση βουτύρου»

Στις φράσεις που αφορούν τα αρώματα, η έκφραση «και/ή» αντικαθιστά τη λέξη «ή»: «άνθους πορτοκαλιάς και/ή βανίλιας», «βανίλια και/ή άνθους πορτοκαλιάς».

Με αυτόν τον τρόπο δηλώνεται ρητά η δυνατότητα συνδυασμού δύο άλλων γευστικών ουσιών στο ίδιο παρασκεύασμα. Αφορά την πρακτική των επιχειρήσεων που ερμηνεύουν τον όρο «ή» ως «και».

Αυτές οι τροποποιήσεις δεν επηρεάζουν το προϊόν ή την αιτιώδη σχέση.

5.2. Κεφάλαιο «Απόδειξη προέλευσης»

Προστίθεται η παράγραφος:

«Τα τεμάχια ζύμης που προορίζονται για κατάψυξη συσκευάζονται και ταυτοποιούνται πριν καταψυχθούν. Οποιεσδήποτε εργασίες για την κατάψυξη τεμαχίων ζύμης καταγράφονται στο δελτίο οδηγιών παρασκευής.».

Η προσθήκη αυτή είναι απαραίτητη για να δικαιολογηθεί η ιχνηλασιμότητα των κατεψυγμένων τεμαχίων ζύμης, τα οποία επιτρέπονται στις τροποποιημένες προδιαγραφές (βλέπε σημείο 5.3 παρακάτω σχετικά με τη μέθοδο παραγωγής).

Το κεφάλαιο αυτό των προδιαγραφών υπόκειται σε περαιτέρω συντακτικές τροποποιήσεις (κατάργηση επαναλήψεων, διάκριση μεταξύ της εξουσιοδότησης των επιχειρήσεων και της τήρησης των αρχείων και των εγγράφων σχετικά με την ιχνηλασιμότητα, μετακίνηση παραγράφου…) για να αποσαφηνιστεί η διατύπωσή του.

Τα στοιχεία που αποδεικνύουν την προέλευση του προϊόντος δεν επηρεάζονται.

5.3. Κεφάλαιο «Μέθοδος παραγωγής»

Πρώτες ύλες (πίνακας που παρουσιάζει τα χαρακτηριστικά)

— Άλευρο

Η φράση: «άλευρο αρτοποιήσιμου σίτου τύπου 55 ή 45, σε 45 έως 55 %»

αντικαθίσταται από τη φράση:

«42 έως 52 % Άλευρο αρτοποιήσιμου σίτου τύπου 65, 55 ή 45».

Οι ισχύουσες προδιαγραφές επιτρέπουν τη χρήση δύο τύπων αλεύρου σίτου, τύπου 45 και τύπου 55. Οι τροποποιημένες προδιαγραφές εισάγουν έναν νέο τύπο αλεύρου, τον τύπο 65.

Λίγο πιο πλούσιο σε πίτουρο, το άλευρο τύπου 65 χρησιμοποιείται συνήθως για την παρασκευή γλυκισμάτων αρτοποιίας όπως το τσουρέκι με ΠΓΕ «Brioche vendéenne». Πρόκειται για τεχνολογική απάντηση στην ελάττωση των πρωτεϊνών στις υφιστάμενες ποικιλίες σιταριού, η οποία κατέστη δυνατή χάρη στην πρόοδο της αλευροποιίας. Η εισαγωγή αυτού του νέου τύπου αλεύρου δεν τροποποιεί τα οργανοληπτικά και τεχνολογικά χαρακτηριστικά όπως το χρώμα, η γεύση του αλεύρου ή η καλή διόγκωση της ζύμης.

Η υφιστάμενη προδιαγραφή προβλέπει ποσοστό αλεύρου μεταξύ 45 και 55 % του βάρους της ζύμης. Η τροποποίηση μειώνει το ποσοστό αυτό σε 42 έως 52 %.

Αυτή η μείωση του ποσοστού αλεύρου καθίσταται δυνατή από το καλύτερο ποσοστό απορρόφησης των σύγχρονων αλεύρων, ειδικά του αλεύρου τύπου 65. Επιτρέπει την αναλογική αύξηση των λοιπών ποιοτικών συστατικών, όπως τα αυγά, το βούτυρο, η ζάχαρη ή το οινόπνευμα. Με την τροποποίηση αναμφίβολα θα ενισχυθούν τα ειδικά οργανοληπτικά χαρακτηριστικά του «Brioche vendéenne».

— Βούτυρο

Οι ισχύουσες προδιαγραφές αναφέρουν ποσοστό «νωπού ή συμπυκνωμένου βουτύρου» υψηλότερο του 12,5 %. Στις τροποποιημένες προδιαγραφές προστίθεται η φράση «εκφρασμένο σε ανασυσταθέν βούτυρο».

Ο υπολογισμός του ανασυσταθέντος βουτύρου προστίθεται στο κάτω μέρος της σελίδας:

«Το ελάχιστο ποσοστό βουτύρου που πρέπει να χρησιμοποιείται στη συνταγή σημειώνεται με αναφορά στο εκλεκτό βούτυρο περιεκτικότητας 82 % σε λίπος βουτύρου. Εάν χρησιμοποιείται βούτυρο συμπυκνωμένο σε Υ % λίπος βουτύρου (Υ μεγαλύτερο από 96 %), το ισοδύναμο ανασυσταθέντος βουτύρου υπολογίζεται σύμφωνα με τον τύπο: »

Οι προσθήκες αυτές διευκρινίζουν την ελάχιστη αναλογία βουτύρου στη ζύμη, είτε πρόκειται για νωπό βούτυρο είτε για συμπυκνωμένο βούτυρο. Το ποσοστό αυτό αντιστοιχεί στις πρακτικές των παραγωγών και εγγυάται τη διατήρηση των ιδιαίτερων χαρακτηριστικών του προϊόντος «Brioche vendéenne» ΠΓΕ.

— Άρωμα αλκοόλης

Η φράση: «0,5 % τουλάχιστον σε:

απόσταγμα ή ρούμι

Μη μετουσιωμένο κονιάκ, 44° τουλάχιστον»

αντικαθίσταται από τη φράση:

«≥ 0,5 % Απόσταγμα ή ρούμι ή κονιάκ μη μετουσιωμένο, σε ποσοστό 44 % τουλάχιστον»

Αυτή η τροποποίηση προστίθεται για λόγους σαφήνειας. Κωδικοποιεί τις πρακτικές των επιχειρήσεων του τομέα, οι οποίοι χρησιμοποιούν ένα μόνο αλκοολούχο ποτό ανά παρασκεύασμα και όχι συνδυασμό μη μετουσιωμένου κονιάκ με απόσταγμα ή ρούμι.

— Άρωμα

Η φράση: «Προαιρετικά. Σε περίπτωση παρουσίας: φυσικού ή τεχνητού αρώματος βανίλιας ή άνθους πορτοκαλιάς»

αντικαθίσταται από τη φράση:

«Προαιρετικά. Φυσικό άρωμα βανίλιας ή τεχνητό άρωμα βανίλιας ή/και άνθους πορτοκαλιάς»

Η διατύπωση αυτή αντανακλά την εξέλιξη των κανονιστικών διατάξεων σχετικά με τον ορισμό των αρωμάτων και κωδικοποιεί τις πρακτικές των επιχειρήσεων του τομέα, που μπορεί παραδοσιακά να χρησιμοποιούν άρωμα ή συνδυασμό και των δύο.

Διαδικασία παρασκευής (πίνακας)

— Κατάψυξη τεμαχίων ζύμης:

Οι τροποποιημένες προδιαγραφές εισάγουν τη δυνατότητα κατάψυξης των τεμαχίων ζύμης, με την εξής διευκρίνιση:

«Θερμοκρασία κάτω των –12 °C Η περίοδος αποθήκευσης δεν υπερβαίνει τις 15 ημέρες»

Η προσθήκη της κατάψυξης στη διαδικασία παρασκευής συνεπάγεται την τροποποίηση διαφόρων σταδίων: για τη διόγκωση, προστίθεται ότι, σε περίπτωση κατάψυξης, το τεμάχιο ζύμης πρέπει να διογκωθεί επί τουλάχιστον 30 λεπτά· για τη διαδικασία ζύμωσης μεταξύ της ολοκλήρωσης του ζυμώματος και της έναρξης του ψησίματος (φάση προετοιμασίας λεγόμενη «apprêt»), που συντελείται μετά την απόψυξη του προϊόντος, ο χρόνος που πρέπει να μεσολαβεί από την έξοδο των τεμαχίων ζύμης από την κατάψυξη έως την τοποθέτησή τους στον φούρνο είναι τουλάχιστον 6 ώρες και δεν πρέπει να υπερβαίνει τις 24 ώρες. Το διάστημα αυτό διασφαλίζει βέλτιστη απόψυξη και διόγκωση της ζύμης.

Οι προσθήκες αυτές μεταφέρονται επίσης στα διαγράμματα παρασκευής και τύπων διάρκειας σύμφωνα με τη μέθοδο παρασκευής.

Η τροποποίηση αυτή των προδιαγραφών εισάγει μια νέα τεχνική που επιτρέπει άμεση κατάψυξη των τεμαχίων ζύμης σε συνεχή ροή μετά τη διόγκωση και την πλέξη. Θα επιτρέψει έτσι στις μικρές επιχειρήσεις να μπορούν να αξιοποιούν το σύνολο της παραγωγής τους σε ζύμη κατάλληλη για την παρασκευή του τσουρεκιού «Brioche vendéenne» ΠΓΕ. Πράγματι, πολλές επιχειρήσεις προτιμούν να παρασκευάζουν μεγάλες ποσότητες ζύμης ώστε να διασφαλίζεται η ομοιογένεια του προϊόντος σύμφωνα με την παράδοση. Τα τεμάχια ζύμης που προορίζονται για κατάψυξη συσκευάζονται και σημαίνονται. Οι επιχειρήσεις θα μπορούν να τα αποψύχουν και να τα ψήνουν σε μικρότερες ποσότητες, όταν θα πρόκειται να διατεθούν στο εμπόριο. Το όριο των 15 ημερών ως μέγιστο διάστημα αποθήκευσης εγγυάται σύντομο χρόνο κατάψυξης και εξασφαλίζει τη μέγιστη δυνατή διατήρηση των ιδιοτήτων της ζύμης για την παραγωγή του τσουρεκιού «Brioche vendéenne» ΠΓΕ.

Η κατάψυξη των τεμαχίων ζύμης, η οποία ανακόπτει προσωρινά τη δράση των ζυμών, δεν έχει αντίκτυπο στο επιδιωκόμενο αποτέλεσμα.

— Πλάσιμο και πλέξη

Οι φράσεις: «Τσουρέκι σε 3κλωνη πλεξίδα ή σε πλεξίδα τύπου 3κλωνης» και «Όσον αφορά την προετοιμασία και την παρουσίαση τύπου 3κλωνης πλεξίδας», οι 2 τεχνικές (πλεξίδα «3κλωνη» και πλεξίδα «μονόκλωνη τύπου 3κλωνης», πλασμένη στο χέρι) χρησιμοποιούνται από όλους ανεξαιρέτως τους παρασκευαστές (βιοτεχνίες, βιομηχανίες και διανομείς μεγάλης κλίμακας): το συνολικό βάρος της ζύμης είναι ίδιο και στις δύο περιπτώσεις [δηλαδή τουλάχιστον 300 g], όπως και το τελικό αποτέλεσμα μετά το ψήσιμο. (δείτε έγχρωμη φωτογραφία στην αρχή του φακέλου).»

αντικαθίστανται από το ακόλουθο κείμενο:

«Τσουρέκι πλασμένο στο χέρι και πλεγμένο σε 3κλωνη πλεξίδα ή σε μονόκλωνη τύπου 3κλωνης».

Η τροποποίηση αυτή απλουστεύει τη σύνταξη των προδιαγραφών χωρίς την τροποποίησή τους ή την προσθήκη στοιχείων.

— Συσκευασία σε σακούλα

Οι ισχύουσες προδιαγραφές προβλέπουν ότι η συσκευασία σε σακούλα πρέπει να πραγματοποιείται από «1 ώρα και 30 λεπτά τουλάχιστον» έως και «4 ώρες μετά το τέλος του ψησίματος».

Στις τροποποιημένες προδιαγραφές απαλείφεται ο ελάχιστος χρόνος της 1 ώρας και 30 λεπτών που προβλέπεται ότι πρέπει να προηγείται της συσκευασίας στη σακούλα. Με την κατάργηση αυτή, κάθε επιχείρηση μπορεί να εκτελεί τη διαδικασία συσκευασίας σύμφωνα με τις πρακτικές και το περιβάλλον εργασίας της. Διατηρείται ο επιδιωκόμενος στόχος για το τσουρέκι (διατήρηση των αρωμάτων και της αφράτης υφής).

Διατηρείται ο μέγιστος χρόνος ψύξης.

— Επισήμανση

Η φράση σχετικά με τις ενδείξεις που προβλέπονται από τη νομοθεσία και που εμφανίζονται στην ετικέτα, απαλείφεται. Η ημερομηνία λήξης της βέλτιστης περιόδου χρησιμοποίησης (DLUO) αντικαθίσταται από την ημερομηνία ελάχιστης διατηρησιμότητας (DDM). Οι τροποποιήσεις αυτές αποτελούν προσαρμογή στις αλλαγές που έχουν επέλθει στις ισχύουσες κανονιστικές ρυθμίσεις.

— Μεταφορά:

Η αναφορά στις συνθήκες μεταφοράς του «Brioche vendéenne» απαλείφεται επειδή εμπίπτει στο γενικό κανονιστικό πλαίσιο.

— Διάθεση στην αγορά:

Η διάταξη για τις συνθήκες διάθεσης στην αγορά των προϊόντων («το τσουρέκι πρέπει να είναι ανέπαφο, να εκτίθεται σε μέρος ξηρό και προστατευμένο από τον ήλιο») απαλείφεται καθώς εμπίπτει στο γενικό κανονιστικό πλαίσιο και δεν αφορά τις συνθήκες παρασκευής του «Brioche vendéenne».

Διαδικασία παρασκευής (διάγραμμα)

Οι λέξεις «1η διόγκωση/ζύμωση»

αντικαθίστανται από:

«Διόγκωση/1η ζύμωση».

Πρόκειται για συντακτική τροποποίηση που διευκρινίζει ότι υπάρχει μόνο ένα στάδιο διόγκωσης και δύο στάδια ζύμωσης.

Η έννοια: «Μετρολογία»

αντικαθίσταται από τον γενικότερο χαρακτηρισμό: «Ιχνηλασιμότητα».

Η λέξη «Πιστοποίηση» απαλείφεται και αντικαθίσταται από τον σαφέστερο όρο «Διαλογή».

Σύνθεση και συνταγή – παρακολούθηση της παρασκευής

Το τμήμα αυτό αφαιρείται από τις προδιαγραφές, επειδή περιλαμβάνει μη δεσμευτικές ενδείξεις (συμβουλές, σύγκριση με το τσουρέκι του Παρισιού). Τα στοιχεία σχετικά με την τεχνογνωσία διόγκωσης (τη λεγόμενη «pousse») περιλαμβάνονται στο τμήμα σχετικά με τον δεσμό με το γεωγραφικό περιβάλλον.

5.4. Κεφάλαιο «Δεσμός»

Στις ισχύουσες προδιαγραφές, τα στοιχεία που αφορούν τον δεσμό με τη γεωγραφική περιοχή εντοπίζονται σε πολλά κεφάλαια. Ο δεσμός περιγράφεται με διαφορετικό τρόπο, συγκεκριμένα με ένα πρώτο τμήμα που αναφέρεται στην ιστορία της περιοχής, στη σχέση μεταξύ της εν λόγω τοπικής ιστορίας, αφενός, και της παράδοσης στην παρασκευή του τσουρεκιού και της ανάπτυξης του κλάδου του προϊόντος «Brioche vendéenne», αφετέρου, με ένα δεύτερο τμήμα αναφερόμενο στην αυξανόμενη και αποδεδειγμένη φήμη του προϊόντος και, τέλος, με ένα τρίτο τμήμα αναφερόμενο στην οικονομική βαρύτητα του κλάδου και στη συμμετοχή επαγγελματιών σε αυτόν. Στο τέλος του τμήματος που αναφέρεται στη συμμετοχή επαγγελματιών περιγράφονται οι λόγοι για τους οποίους οι επιχειρήσεις αποκτούν την ΠΓΕ. Οι τροποποιήσεις συνίστανται στη συγκέντρωση όλων των σχετικών στοιχείων και την αναδιοργάνωση του κεφαλαίου γύρω από τα τμήματα: «Ιδιαιτερότητα της γεωγραφικής περιοχής», «Ιδιοτυπία του προϊόντος» και «Αιτιώδης σχέση».». Επιπλέον, από τη στιγμή που το «Brioche vendéenne» αναγνωρίστηκε ως ΠΓΕ, η φήμη του τσουρεκιού αυτού συνέχισε να μεγαλώνει και, λόγω αυτής της αυξανόμενης φήμης, ενισχύθηκε η κατανάλωσή του, γεγονός το οποίο αποδεικνύεται από τα στοιχεία για την κατανάλωση.

Συνεπώς, πρόκειται για συντακτική τροποποίηση που διευκολύνει την κατανόηση του δεσμού του «Brioche vendéenne» με το γεωγραφικό του περιβάλλον, χωρίς να επηρεάζει θεμελιώδη στοιχεία του εν λόγω δεσμού.

5.5. Κεφάλαιο «Επισήμανση»

Το τμήμα για την επισήμανση ενημερώνεται προκειμένου να ληφθούν υπόψη οι ισχύουσες γενικές κανονιστικές διατάξεις. Οι ισχύουσες προδιαγραφές προβλέπουν υποχρεωτική τοποθέτηση των ακόλουθων:

«— Ονομασία πώλησης: brioche vendéenne

— Προέλευση Vendée

— Αριθμός ετικέτας ή ημερομηνία και ώρα παρασκευής

— Ονομασία, διεύθυνση και λογότυπο του οργανισμού πιστοποίησης

— Ονομασία της αιτούσας ένωσης για την προώθηση της ποιότητας στην οποία ανήκει ο παρασκευαστής

— Λογότυπο της ΠΓΕ (εάν υπάρχει)»

και το συνοπτικό δελτίο προβλέπει, στο τμήμα που αφορά την επισήμανση, τα εξής: «Το προϊόν πωλείται με την ονομασία «Brioche vendéenne».»

Στο σχέδιο τροποποιημένων προδιαγραφών και στο ενιαίο έγγραφο αναφέρεται ότι η επισήμανση περιλαμβάνει τις ακόλουθες πληροφορίες: «ονομασία και διεύθυνση του οργανισμού πιστοποίησης, καθώς και όνομα και στοιχεία επικοινωνίας του παρασκευαστή».

Η τοποθέτηση της ονομασίας πώλησης που αντιστοιχεί στην ονομασία της ΠΓΕ και ο λογότυπος της ΠΓΕ είναι υποχρεωτικά από τις 4 Ιανουαρίου 2016, γεγονός το οποίο καθιστά πλέον μη αναγκαία τη διατήρηση των ενδείξεων αυτών στις προδιαγραφές. Η ένδειξη «Προέλευση Vendée» δεν κρίνεται πλέον απαραίτητη, λόγω της φήμης της ΠΓΕ «Brioche vendéenne». Η διάταξη «Αριθμός ετικέτας ή ημερομηνία και ώρα παρασκευής» είναι πληροφορία σχετική με την ιχνηλασιμότητα που προβλέπουν οι επιχειρήσεις στο πλαίσιο λειτουργίας τους για να εξασφαλίσουν την παρακολούθηση των παρτίδων. Η ένδειξη «Ονομασία της αιτούσας ένωσης για την προώθηση της ποιότητας στην οποία ανήκει ο παρασκευαστής.» απαλείφεται και αντικαθίσταται από τη φράση «Όνομα και στοιχεία επικοινωνίας του παρασκευαστή», πληροφορία καταλληλότερη για την ενημέρωση του καταναλωτή.

5.6. Κεφάλαιο «Λοιπά»

— Επικαιροποίηση των στοιχείων επικοινωνίας

Προστίθενται τα στοιχεία επικοινωνίας της αρμόδιας υπηρεσίας του κράτους μέλους και επικαιροποιούνται τα στοιχεία επικοινωνίας της αιτούσας ένωσης, καθώς και οι πληροφορίες σχετικά με τη σύνθεσή της.

— Γεωγραφική περιοχή

Στις προδιαγραφές, προκειμένου να αποσαφηνιστούν τα στάδια που λαμβάνουν χώρα εντός της γεωγραφικής περιοχής, προστίθεται η ακόλουθη φράση: «Η γεωγραφική περιοχή παρασκευής του «Brioche vendéenne», από το ζύμωμα έως τη συσκευασία του προϊόντος σε σακούλα, καλύπτει το έδαφος των ακόλουθων κοινοτήτων:»

Για κάθε διοικητικό διαμέρισμα, ο κατάλογος των καντονίων αντικαθίσταται από τον κατάλογο των αντίστοιχων κοινοτήτων. Η γεωγραφική περιοχή παραμένει αμετάβλητη.

Επικαιροποιείται επίσης ο χάρτης της γεωγραφικής περιοχής. Απαλείφεται η παράγραφος που αφορά την αιτιολόγηση της οριοθέτησης της περιοχής της ΠΓΕ «Brioche vendéenne», και το περιεχόμενό της μετακινείται στο τμήμα που αφορά τα στοιχεία που δικαιολογούν τον δεσμό με το γεωγραφικό περιβάλλον.

Όσον αφορά το ενιαίο έγγραφο, ο κατάλογος των καντονίων επικαιροποιείται έπειτα από διοικητική τροποποίηση της ονομασίας των καντονίων και της έκτασής τους. Αυτή η επικαιροποίηση κρίνεται αναγκαία επειδή, μετά την αναθεώρηση των καντονίων που έλαβε χώρα στη Γαλλία τα τελευταία χρόνια, άλλαξε η ονομασία και/ή η έκταση ορισμένων καντονίων. Ο κατάλογος των καντονίων που απαριθμούνται στη σύνοψη τροποποιείται ως προς τη διατύπωσή του ώστε να προσαρμοστεί στη γαλλική νομοθεσία, αλλά η περιοχή που καλύπτει παραμένει αμετάβλητη.

— Οργανισμός ελέγχου

Τα στοιχεία του οργανισμού ελέγχου αντικαθίστανται από εκείνα της αρμόδιας αρχής σε θέματα ελέγχου. Σκοπός της συγκεκριμένης τροποποίησης είναι να αποφευχθεί η τροποποίηση των προδιαγραφών προϊόντος σε περίπτωση αλλαγής του οργανισμού ελέγχου.

— Εθνικές απαιτήσεις

Οι ισχύουσες προδιαγραφές δεν αναφέρουν τα κύρια σημεία προς έλεγχο. Τα στοιχεία αυτά προστίθενται στις τροποποιημένες προδιαγραφές, στο σημείο που αφορά τις εθνικές απαιτήσεις.

— Παραρτήματα:

Τα παραρτήματα των ισχυουσών προδιαγραφών καταργούνται. Πράγματι, αποτελούνται από μη δεσμευτικά στοιχεία που επισυνάπτονται ενδεικτικά (ανασκόπηση τύπου, επισήμανση, ιστορικές μελέτες…).

ΕΝΙΑΙΟ ΕΓΓΡΑΦΟ

«BRIOCHE VENDEENNE»

Αριθ. ΕΕ: PGI-FR-02294 – 24.2.2017

ΠΟΠ ( ) ΠΓΕ ( X )

1. Ονομασία(-ες)

«Brioche vendéenne»

2. Κράτος μέλος ή τρίτη χώρα

Γαλλία

3. Περιγραφή του γεωργικού προϊόντος ή τροφίμου

3.1. Τύπος προϊόντος

Κλάση 2.3. Προϊόντα αρτοποιίας, ζαχαροπλαστικής, ζαχαρώδη παρασκευάσματα και προϊόντα μπισκοτοποιίας

3.2. Περιγραφή του προϊόντος για το οποίο ισχύει η ονομασία υπό 1

Το «Brioche Vendéenne» είναι τσουρέκι πλεγμένο σε πλεξίδα, με χρυσίζουσα την άνω επιφάνεια, σε κανονικό σχήμα, κυκλικό, οβάλ ή ράβδου. Διατίθεται πάντοτε φρέσκο, ολόκληρο ή τεμαχισμένο, τοποθετημένο σε χαρτί κατάλληλο για τρόφιμα και κατόπιν σε σακούλα. Το βάρος του είναι τουλάχιστον 300 γραμμάρια.

Το τσουρέκι έχει ομοιογενές χρώμα, η ψίχα του έχει κυψελωτή δομή και η υφή στο στόμα είναι αφράτη, ινώδης αλλά η οποία λιώνει.

Η μυρωδιά του είναι σύνθετη και ισορροπεί μεταξύ αρώματος βουτύρου, αρώματος που προκύπτει από τη χρήση αποστάγματος ή ρουμιού και, ενίοτε, από άλλες μυρωδιές βανίλιας και/ή άνθους πορτοκαλιάς. Η γεύση του είναι πλούσια, γλυκιά και αρωματική.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Το αλεύρι προέρχεται από αρτοποιήσιμα σιτάρια, που προέρχονται από τις ακόλουθες περιοχές παραγωγής σιτηρών: Centre, Grand Ouest (Pays de la Loire, Bretagne, Normandie, Poitou-Charentes), καθώς και Beauce και Brie (γεωγραφικές αναφορές: «Code et nomenclature des régions agricoles de la France au 1er janvier 1971», που δημοσιεύθηκε το 1974 από το INSEE και το SCEES). Η επιλογή των σιτηρών αυτών και των περιοχών από τις οποίες προέρχονται, για τον εφοδιασμό σε άλευρα, τόσο σε επίπεδο βιοτεχνών όσο και σε βιομηχάνων και διανομέων, βασίζεται στις τεχνολογικές και ποιοτικές του ιδιότητες: την αρτοποιητική δύναμη του αλευριού, που πρέπει να έχει συντελεστή W 180 τουλάχιστον, την περιεκτικότητα σε ολικές πρωτεΐνες, που πρέπει να είναι τουλάχιστον 10,5 %.

Τα αυγά και το γάλα προέρχονται από τη γεωγραφική περιοχή.

Το βούτυρο προέρχεται από τη γεωγραφική περιοχή και την περιοχή Grand-Ouest της Γαλλίας (Pays de la Loire, Bretagne, Normandie και Poitou-Charentes).

Το αλάτι προέρχεται από την ακτή του Ατλαντικού που περιλαμβάνεται μεταξύ των εκβολών του Gironde και της νότιας παραλίας της Bretagne και κυρίως της νήσου Ré, του Noirmoutier και της Guérande.

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Όλα τα στάδια παρασκευής του «Brioche vendéenne», από το ζύμωμα έως το ψήσιμο του προϊόντος, πραγματοποιούνται στη γεωγραφική περιοχή.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η ονομασία

Η συσκευασία σε σακούλα εκτελείται εντός της γεωγραφικής περιοχής.

Η συσκευασία σε σακούλα εκτελείται γρήγορα, μετά το ψήσιμο, για να εξασφαλίζεται η διατήρηση των οργανοληπτικών χαρακτηριστικών του. Η πρόωρη συσκευασία του πλούσιου σε ζάχαρη προϊόντος αυτού βοηθά στην προστασία του από τα έντομα, στη διασφάλιση της μικροβιολογικής προστασίας και στην καλύτερη διατήρηση της αφράτης υφής και των αρωμάτων του «Brioche vendéenne».

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Με την επιφύλαξη της ισχύουσας νομοθεσίας, η σήμανση περιλαμβάνει:

— Την ονομασία και τη διεύθυνση του οργανισμού ελέγχου

— Την ονομασία και τα στοιχεία επικοινωνίας του παρασκευαστή.

4. Συνοπτική οριοθέτηση της γεωγραφικής περιοχής

Διοικητικό διαμέρισμα Vendée: ολόκληρο το διοικητικό διαμέρισμα.

Διοικητικό διαμέρισμα Loire-Atlantique: τα καντόνια Clisson, Machecoul, Pornic, Rezé-1, Rezé-2, Saint-Brevin-les-Pins, Saint-Philbert-de-Grand-Lieu, Saint-Sébastien-sur-Loire, Vallet, Vertou και τα τμήματα που βρίσκονται νότια του Λίγηρα, στις κοινότητες Indre και Nantes.

Διοικητικό διαμέρισμα Saône-et-Loire: οι κοινότητες Chalonnes-sur-Loire, Chaudefonds-sur-Layon, Denée, Rochefort-sur-Loire και τα καντόνια Beaupréau, Chemillé-Melay, Cholet-1, Cholet-2, Doué-la-Fontaine, La Pommeraye, Les Ponts-de-Cé, Saint-Macaire-en-Mauges και Saumur, με εξαίρεση τα τμήματα που βρίσκονται στο βόρειο τμήμα του Λίγηρα, στις κοινότητες Les Ponts-de-Cé και Saumur.

Διοικητικό διαμέρισμα Deux-Sèvres: οι κοινότητες Allonne, Azay-sur-Thouet, Beaulieu-sous-Parthenay, La Boissière-en-Gâtine, Le Bourdet, Clavé, Les Groseillers, Mauzé-sur-le-Mignon, Mazières-en-Gâtine, Niort, Pougne-Hérisson, Priaires, Prin-Deyrançon, Le Retail, La Rochénard, Saint-Aubin-le-Cloud, Saint-Georges-de-Noisné, Saint-Georges-de-Rex, Saint-Hilaire-la-Palud, Saint-Lin, Saint-Marc-la-Lande, Saint-Pardoux, Secondigny, Soutiers, Usseau, Vernoux-en-Gâtine, Verruyes, Vouhé και τα καντόνια Autize-Égray, Bressuire, Cerizay, το καντόνι Frontenay-Rohan-Rohan, με εξαίρεση την κοινότητα Granzay-Gript, τα καντόνια Mauléon, Parthenay, La Plaine Niortaise, Saint-Maixent-l’École, Thouars και το καντόνι Val du Thouet, με εξαίρεση τις κοινότητες Airvault, Assais-les-Jumeaux, Availles-Thouarsais, Boussais, Le Chillou, Irais, Louin, Maisontiers, Marnes, Saint-Généroux, Saint-Jouin-de-Marnes, Saint-Loup-Lamairé και Tessonnière.

Διοικητικό διαμέρισμα Charente-Maritime: τα καντόνια Aytré, Châtelaillon-Plage, La Jarrie, Lagord, Marans, Rochefort, La Rochelle-1, La Rochelle-2, La Rochelle-3, Surgères και το καντόνι Tonnay-Charente, με εξαίρεση τις κοινότητες Échillais, Port-des-Barques, Saint-Nazaire-sur-Charente και Soubise.

5. Δεσμός με τη γεωγραφική περιοχή

Ιδιαιτερότητα της γεωγραφικής περιοχής

Φυσικοί παράγοντες

Η γεωγραφική περιοχή του «Brioche vendéenne», που βρίσκεται στις όχθες του Ατλαντικού, μεταξύ των πόλεων-λιμανιών της Nantes και της La Rochelle, έχει εύκρατο ωκεάνιο κλίμα που ευνοεί μεγάλη ποικιλία παραγωγών. Η γεωλογική ποικιλομορφία της δημιουργεί ποικίλα περιβάλλοντα:

— στα νότια σύνορα του ορεινού όγκου Massif Armoricain, τη δασώδη αγροτική περιοχή της Vendée, που χαρακτηρίζεται από αγροτικό σύστημα προσανατολισμένο σε κάθε μορφή εκτροφής·

— στα ιζήματα του Δευτερογενούς, την κοιλάδα της Vendée, όπου καλλιεργούνται κυρίως σιτηρά·

— στα εσωτερικά τμήματα των παράκτιων περιοχών, χαμηλού υψόμετρου, έλη που συχνά καλύπτονται από βοσκότοπους·

— στην ακτή, τις φημισμένες αλυκές και τα παραθαλάσσια θέρετρα που κάνουν την περιοχή της Vendée το δεύτερο σε τουριστική κίνηση διοικητικό διαμέρισμα της Γαλλίας.

Ανθρώπινος παράγοντας

Η γεωγραφική περιοχή, η οποία βρίσκεται μακριά από τις μεγάλες οδούς επικοινωνίας, είναι το λίκνο μιας κοινότητας ανθρώπων με κοινές αξίες και πλούσια, ποικιλόμορφη γαστρονομία. Σε μια περιοχή άρρηκτα συνδεδεμένη με τη θρησκεία, οι εορτασμοί για το Πάσχα, οι οποίοι σηματοδοτούν το τέλος του χειμώνα και το τέλος της Σαρακοστής, έδιναν στον κόσμο την ευκαιρία να ανταλλάξει γλυκά πλούσια σε ζάχαρη, αυγά και βούτυρο. Στην Vendée, τα γλυκά αυτά ξεχωρίζουν για τη σφιχτή ψίχα τους, η οποία οφείλεται στη διακοπή της ζύμωσης της ζύμης. Ονομάζονται επίσης «ψωμί του Πάσχα», «πασχαλινό γλυκό», «Alize» ή «gâche» (Σύλλογος γευστικών προϊόντων της Vendée, Produits du terroir et recettes traditionnelles de Vendée, Éditions de l’Étrave, 1995). «Το Μεγάλο Σάββατο είναι αφιερωμένο εξολοκλήρου στην ετοιμασία αυτών των, συχνά τεράστιων, γλυκών τσουρεκιών» (Anne-Christine BEAUVIALA et Nicole VIELFAURE, Fêtes, coutumes et gâteaux, Éditions C. Bonneton, 1978).

Τον 19ο αιώνα, η παρασκευή αρτοσκευασμάτων, η οποία μέχρι τότε γινόταν μόνο στα νοικοκυριά, μεταφέρθηκε στους αρτοποιούς. Εκείνη την εποχή εμφανίστηκε στην Vendée το «τσουρέκι σε πλεξίδα» από αλεύρι, αυγά και βούτυρο, αρωματισμένο με κονιάκ και μερικές φορές με διακριτικό άρωμα βανίλιας ή άνθους πορτοκαλιάς. Το γλύκισμα παρασκευαζόταν στις γιορτές και ήταν συνδεδεμένο με σημαντικές τελετές όπως η θεία κοινωνία και ο γάμος. Σύμφωνα με την παράδοση, οι ανάδοχοι της νύφης προσφέρουν ένα τεράστιο τσουρέκι (Edmond BOCQUIER, La Terre vendéenne, Ιανουάριος 1906). Το γλύκισμα αυτό τοποθετούνταν σε επίπεδη πλατφόρμα που μεταφερόταν με τα χέρια και γύρω από την οποία στηνόταν χορός (Abel HUGO, France pittoresque, Εκδόσεις Delloye, 1835). Η πρακτική αυτή συνεχίζεται μέχρι και σήμερα στην Vendée.

Με την άφιξη του σιδηροδρόμου και, έπειτα, με την άνοδο του τουρισμού στον εικοστό αιώνα, η οικονομία της Vendée γίνεται πιο εξωστρεφής. Το εμπόριο και η βιομηχανία αναπτύσσονται στην επαρχία, διαμορφώνοντας ένα πρωτότυπο επιχειρηματικό μοντέλο (Jean Renard, La Vendée, un demi-siècle d’observation d’un géographe, Presses universitaires de Rennes, 2004). Οι βιοτέχνες αρχίζουν να βιομηχανοποιούν την παραγωγή τους, προωθώντας τα τσουρέκια και εκτός της Vendée. Τον Απρίλιο του 1949, ο σύλλογος ατόμων με καταγωγή από τη Vendée που διαμένουν στο Παρίσι διοργάνωσε φιλανθρωπική εμπορική εκδήλωση στην πρωτεύουσα. Με την ευκαιρία αυτή, το «Brioche vendéenne» έγινε γνωστό και ξεχώρισε μεταξύ των άλλων ειδών τσουρεκιού (Frédéric Zégierman, Le Guide des pays de France, Εκδόσεις Fayard, 1999).

Ως εκ τούτου, όλοι οι φορείς ιδιοποιήθηκαν τη συνταγή αυτού του παραδοσιακού προϊόντος που παρασκευάζεται με διπλή, παρατεταμένη ζύμωση, πλάθεται και πλέκεται στο χέρι, ψήνεται σε μέτρια θερμοκρασία και συσκευάζεται σε σακούλα αμέσως μόλις βγει από τον φούρνο. Η οριοθέτηση της γεωγραφικής περιοχής, η οποία περιλαμβάνει τη διοικητική ζώνη της Vendée και τις περιοχές που συνορεύουν με τα γειτονικά διοικητικά διαμερίσματα, βασίζεται στην τοπική αυτή τεχνογνωσία, η οποία συνδέεται με τις μετακινήσεις των αρτοποιών και μαθητευόμενων, που είχαν εκπαιδευτεί στην Vendée.

Ιδιοτυπία του προϊόντος

Το προϊόν «Brioche vendéenne» ξεχωρίζει από το σχήμα πλεξίδας του, που έχει προέλθει από ειδική χειρωνακτική τεχνική πλασίματος που ονομάζεται πλέξη «τύπου 3κλωνης». Τις περισσότερες φορές παρουσιάζεται σε μορφή ράβδου, αλλά ενίοτε μπορεί να έχει επίμηκες ή στρογγυλό σχήμα. Η κρούστα του είναι φουσκωτή και απαλά χρυσίζουσα. Διατίθεται τεμαχισμένο ή ακέραιο. Τοποθετείται σε χαρτί κατάλληλο για τρόφιμα και συσκευάζεται σε κλειστή διαφανή σακούλα.

Μετά την κοπή, η ψίχα του εμφανίζεται κυψελωτή, κάποιες φορές ινώδης, αλλά πάντα αφράτη. Η αφράτη και μαλακή ψίχα του απελευθερώνει στο στόμα διακριτικά αρώματα βουτύρου και αποστάγματος ή ρουμιού, και κάποιες φορές αναδίδει λεπτές νότες βανίλιας και/ή άνθους πορτοκαλιάς. Έχει πλούσια γεύση, που οφείλεται στη μεγάλη περιεκτικότητά του σε βούτυρο και αυγά, και είναι πιο γλυκό από τα περισσότερα τσουρέκια.

Αιτιώδης σχέση

Η αιτιώδης σχέση μεταξύ των ιδιαιτεροτήτων του προϊόντος και των ιδιαιτεροτήτων της περιοχής βασίζεται σε συγκεκριμένες ιδιότητες του προϊόντος (σύνθεση, γεύση, εμφάνιση, υφή) και στη φήμη του.

Σύνθεση και γεύση που σχετίζονται με τα χαρακτηριστικά του γεωγραφικού περιβάλλοντος

Εντοπίζεται σχέση μεταξύ των χαρακτηριστικών του περιβάλλοντος και των συστατικών του «Brioche vendéenne»:

— το ωκεάνιο κλίμα της περιοχής ευνοεί την εκτροφή βοοειδών, ειδικά στις δασώδεις αγροτικές περιοχές και στις αλυκές της Vendée, εξ ου και η πλούσια παραγωγή βουτύρου και γάλακτος·

— το εύκρατο κλίμα και το αγροτικό σύστημα στις δασώδεις περιοχές συνεισφέρουν επίσης στη σημαντική παραγωγή πουλερικών, η οποία εξασφαλίζει μεγάλες ποσότητες αυγών, ιδίως κατά την περίοδο του Πάσχα·

— τα εύφορα εδάφη της πεδιάδας Vendée και τα αποξηραμένα εδάφη των αλυκών επιτρέπουν από τον Μεσαίωνα, και χάρη στην προστασία από αβαεία, την άνοδο της παραγωγής σιτηρών·

— η εγγύτητα της Κονιάκ, νότια της γεωγραφικής περιοχής, εξηγεί την ανάπτυξη της βιοτεχνικής παραγωγής αποσταγμάτων και το γεγονός ότι τα οινοπνευματώδη αυτά ποτά χρησιμοποιούνται στη ζαχαροπλαστική·

— η παράκτια θέση της περιοχής, με τα μεγάλα λιμάνια της, είναι ο λόγος που εξασφαλίζει την παρουσία εξωγενών προϊόντων, όπως ρούμι, αρώματα βανίλιας και άνθους πορτοκαλιάς, καθώς και ζάχαρη από ζαχαροκάλαμο·

— η ακτή του Ατλαντικού αποτελεί εδώ και πολλά χρόνια σημαντική ζώνη παραγωγής αλατιού, ιδίως γύρω από τις λεκάνες Guérande, Noirmoutier και Île de Ré.

Σε αυτές τις πρώτες ύλες, με τη μακρόχρονη παρουσία στην περιοχή, στηρίζεται η ιδιοτυπία του προϊόντος: η μαλακή και απαλή ζύμη του, χάρη στα αυγά, το γάλα και το βούτυρο, η ακριβής δοσολογία ζάχαρης και αλατιού, η πολυπλοκότητα των αρωμάτων του λόγω των αλκοολούχων ποτών, της βανίλιας, του άνθους πορτοκαλιάς.

Η όψη και υφή οφείλονται στην τεχνογνωσία που αποτελεί χαρακτηριστικό γνώρισμα της γεωγραφικής περιοχής.

Ένας ισχυρός δεσμός αιτιώδους συνάφειας συνδέει ορισμένα χαρακτηριστικά του προϊόντος, τα οποία προκύπτουν από τις πρωτότυπες μεθόδους παρασκευής, και την τοπική τεχνογνωσία αυτής της γεωγραφικής περιοχής:

— η εμφάνιση του προϊόντος, το σχήμα και η πλέξη του οφείλονται στο γεγονός ότι πλάθεται στο χέρι·

— η φουσκωτή εμφάνιση του «Brioche vendéenne», η κυψελωτή ψίχα και η αφράτη υφή του οφείλονται στη διπλή ζύμωση, η οποία περιλαμβάνει το στάδιο της διόγκωσης και το στάδιο της προετοιμασίας πριν το ψήσιμο («apprêt»)·

— το χρυσίζον χρώμα και η αφράτη υφή του οφείλονται στο ελεγχόμενο ψήσιμο σε κατάλληλο φούρνο·

— τα λεπτά αρώματα του προϊόντος διατηρούνται χάρη στην άμεση συσκευασία σε σακούλα.

Αυτές οι παραδοσιακές πρακτικές συνδέονται με το τοπικό έθιμο παρασκευής πασχαλινών ή γαμήλιων γλυκισμάτων. Πέρασαν από τα νοικοκυριά στις βιοτεχνίες, ενίοτε βιομηχανοποιήθηκαν και έφτασαν έως τις μέρες μας με τη μορφή της εκπαίδευσης μαθητευόμενων. Η περιοχή παραγωγής του «Brioche vendéenne» περιλαμβάνει όλους τους φορείς που κατέχουν σήμερα την τεχνογνωσία παρασκευής του προϊόντος.

Φήμη που σχετίζεται με τις ιδιαιτερότητες της γεωγραφικής περιοχής

Η φήμη του προϊόντος βασίζεται τόσο στις ισχυρές τοπικές ρίζες του όσο και στην ευρεία διάδοσή του πέρα από τον τόπο προέλευσής του. Και τα δύο αυτά στοιχεία συνδέονται με ορισμένα χαρακτηριστικά της γεωγραφικής περιοχής.

Ως εκ τούτου, η προσκόλληση του τοπικού πληθυσμού στη γαστρονομική τους κληρονομιά αποτελεί ένα ιδιαίτερο χαρακτηριστικό της Vendée και της γύρω περιοχής. Αυτή η αίσθηση του ανήκειν σε μια κοινότητα, και η ισχυρή περιφερειακή ταυτότητα, δημιούργησαν μακρά παράδοση στα πασχαλινά γλυκίσματα, όπως το «Brioche vendéenne» που εξακολουθεί να προσφέρεται σε γιορτές και γάμους. Οι διαγωνισμοί με θέμα το καύχημα αυτό της τοπικής γαστρονομίας συντήρησαν τον ενθουσιασμό για το προϊόν.

Η γεωγραφική περιοχή, λόγω της θέσης της, είναι ανοιχτή στον τουρισμό που αναπτύσσεται σημαντικά τις τελευταίες δεκαετίες. Η ελκυστικότητα της ακτής της Vendée αποτελεί εξαιρετικό και ισχυρό υπόβαθρο για τη φήμη του «Brioche vendéenne». Το θάρρος και ο ενθουσιασμός των βιοτεχνών και βιομηχάνων που εργάστηκαν για την προώθησή του εντάσσεται σε ένα οικονομικό πλαίσιο που χαρακτηρίζεται από την πυκνότητα και τον δυναμισμό των μικρών και μεσαίων επιχειρήσεων που είναι εγκατεστημένες στις αγροτικές περιοχές. Το προϊόν αντιπροσωπεύει, σε εθνικό επίπεδο, ποσοστό μεγαλύτερο του 10 % των ειδών ζαχαροπλαστικής τύπου κρουασάν (πηγή: πάνελ SECODIP, 2001). Σύμφωνα με μελέτη της OSER, Junior Enterprise της Γεωργικής Σχολής της Angers, το ποσοστό αυθόρμητης αναγνώρισης του προϊόντος ανέρχεται σε περίπου 45 %. Το ποσοστό αυτό αυξάνεται σε 77 % στην περίπτωση της καθοδηγούμενης αναγνώρισης (95 % στο δυτικό τμήμα της χώρας και 50 % στην περιοχή του Παρισιού).

Το προϊόν «Brioche vendéenne» τιμάται ιδιαίτερα από το Εθνικό Συμβούλιο Μαγειρικών Τεχνών στο άρθρο του με τίτλο L’Inventaire du patrimoine culinaire de la France για την περιοχή Pays-de-la-Loire (Εκδόσεις Albin Michel, 1993): «Εδώ και μερικές δεκαετίες γνωρίζει μεγάλη επιτυχία, η οποία ξεπερνά τα σύνορα της περιοχής […]».

Παραπομπή στη δημοσίευση των προδιαγραφών του προϊόντος

(άρθρο 6 παράγραφος 1 δεύτερο εδάφιο του παρόντος κανονισμού)

https://info.agriculture.gouv.fr/gedei/site/bo-agri/document_administratif-14f3e5da-22af-4b8a-aca8-d88d7481ebb9/telechargement

(1) ΕΕ L 343 της 14.12.2012, σ. 1.